
	[bookmark: nev]BUCHALTER NÓRA
buchalter.nora@gmail.com
MBA
MSc, 4. félév
Miskolci Egyetem
Gazdaságtudományi Kar
	
[bookmark: _GoBack]






Témavezető:
	Kucsma Daniella
tanársegéd, ME GTK




Az emberi erőforrás teljesítménymérésének lehetséges lépései egy termelő vállalat esetében

Dolgozatomban a teljesítménymenedzsmenttel, azon belül teljesítménymérési- és értékelési módszerekkel - mint a humán erőforrás menedzsment egyik központi elemével - foglalkozom a Grand Tokaj Zrt. esetében. A teljesítménymenedzsmentnek legfőképpen az az értelme, hogy a megfelelő motivációs és ösztönzési rendszer kíséretében elősegítse a szervezet hatékonyabb működését, ezáltal piaci pozíciójának erősödését. Egy jó rendszerben kétoldalú kommunikáció folyik a vezető és a munkavállalók között, így utóbbiak tisztában vannak azzal, mit várnak el tőlük, valamint azzal is, hogy vezetőjük szerint milyen teljesítményt nyújtanak. Egy cég sikerének alapvető feltétele a jól teljesítő, motivált munkaerő, a humán erőforrás vállalati értékteremtésben betöltött szerepe vitathatatlan.
Egy teljesítménymenedzsment rendszer akkor lesz sikeres, ha a vállalati kultúrának szerves része, és a vezetők nem kipipálandó adminisztratív teendőnek tartják, hanem elkötelezettek a rendszer működtetésében.
Dolgozatom elkészítése során az volt a célom, hogy a Grand Tokaj Zrt., a történelmi Tokaj-hegyaljai Borvidék legnagyobb borászata számára olyan teljesítménymérési és értékelési módszereket mutassak be, amik segítséget nyújthatnak a rendszer bevezetésének első lépéseihez a jövőben.
A téma aktualitását és jelentőségét indokolja, hogy a változó borpiaci környezet, a Borvidék működési problémái, valamint a régióba irányuló fejlesztési források várhatóan jelentős változásokat eredményeznek Tokaj-Hegyalja életében. Ezek a változások alapvetően határozzák meg a szőlőtermesztést, a bortermelést és borkereskedelmet, az infrastrukturális beruházásokat, a turizmus fejlődését és mindezek által a borvidéki foglalkoztatást a következő évtizedekre.
Ebben a változó környezetben a cég számára stabilitást jó minőségű borok készítése, azok belföldi valamint export értékesítésének felfuttatása jelentheti, aminek alappillére egy hatékonyan és gazdaságosan működő, megfelelő humán erőforrással rendelkező szervezet.



